Válasz Pető Ivánnak - Tarján András blogja
2010.02.02. 16:48 | tarjanandras | Szólj hozzá!
Pető Iván, aki 2008 óta nem érez közösséget azzal, ami az SZDSZ-ben történik a január 28-i Magyar Narancsban szükségét érezte annak, hogy olvasói levélben közölje, vele a párt elnöke, Retkes Attila nincs informális kapcsolatban.
Pető Iván nem lépett ki az SZDSZ-ből, még az után sem, hogy Retkes Attila és Demszky Gábor - többedmagával - visszavonulásra szólította fel. "Az SZDSZ, mostani állapotától függetlenül, mégiscsak sokkal inkább az én pártom, mint Retkes Attiláé" - mondta a Hírszerzőnek a volt pártelnök 2009. július 13-án, aki 2010-ig parlamenti mandátumát is megtartja.
A júliusi elnökválasztás után Pető szükségesnek tartotta megjegyezni (Magyar Narancs 2009. július 15), hogy véleménye szerint a vasárnapi küldöttgyűlést "slamposan, alapszabálysértés gyanújával hívták össze", az ügyvezető elnök semmit nem tett, hogy konszolidált politikai vita előzze meg a személyi döntéseket, nincsenek olyan elnök- és ügyvivőjelöltek, akikről el lehetne hinni, hogy képesek bármire is az SZDSZ érdekében.
Most talán nem érdemes azzal foglalkozni, hogy került az SZDSZ ebbe a helyzetbe, és kinek a felelőssége a múlt nyári hatalmas pofon. Egy biztos, nem Retkes Attila és a jelenlegi ügyvivők vezették a pártot.
Az eltelt több mint fél év alatt a párt Országos Tanácsának határozatait a parlamenti képviselők többsége nem hajtotta végre (költségvetés), köztük Pető sem. A párt új vezetőinek, kapcsolat felvételi kísérleteit vagy elutasították, vagy azokon komoly politikai megbeszélésre nem adtak lehetőséget.
E helyett a médiában többet ártottak az SZDSZ-nek, mint a jobboldali sajtó együttesen.
Pető Iván a 2002-ben és 2006-ban (Belváros–Újlipótváros) egyéni jelöltként lett parlamenti képviselő, az ottani tagság aktív munkájának is köszönhetően. Ennek ellenére az utóbbi három évben egyetlen csoportgyűlésen sem jelent meg az Újlipótvárosban, bár többször is hívták, és úgy vélem az illem is ezt kívánta volna.
Az MDF-SZDSZ választási összefogásáról alkotott véleménye szerintem ugyanúgy tévedés, mint ahogy a Vonósnégyes szerzője sem Tabi László, hanem Szőke Szakáll volt.
Kedves Pető Iván töltsd békében és hosszantartó egészségben nyugdíjas éveidet!
https://tarjanandras.blog.hu/api/trackback/id/tr691723135